Document ID: 32015D0799

Reference:
22.5.2015
ET
Euroopa Liidu Teataja
L 127/20
NÕUKOGU OTSUS (EL) 2015/799,
18. mai 2015,
millega antakse liikmesriikidele luba saada Euroopa Liidu huvides Rahvusvahelise Mereorganisatsiooni kalalaevade laevapere liikmete väljaõppe, diplomeerimise ja vahiteenistuse aluste rahvusvahelise konventsiooni osaliseks
(EMPs kohaldatav tekst)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 46, artikli 53 lõiget 1 ja artiklit 62 koostoimes artikli 218 lõike 6 punkti a alapunktiga v ning artikli 218 lõike 8 esimese lõiguga,
võttes arvesse Euroopa Komisjoni ettepanekut,
võttes arvesse Euroopa Parlamendi nõusolekut (1)
ning arvestades järgmist:
(1)
Rahvusvahelise Mereorganisatsiooni („IMO”) kalalaevade laevapere liikmete väljaõppe, diplomeerimise ja vahiteenistuse aluste rahvusvaheline konventsioon (edaspidi „konventsioon”) võeti vastu 7. juulil 1995. aastal Londonis IMO poolt kokku kutsutud rahvusvahelisel konverentsil.
(2)
Konventsioon jõustus 29. septembril 2012. aastal.
(3)
Konventsioon annab märkimisväärse panuse kalandussektorisse rahvusvahelisel tasandil, edendades inimelude ja vara ohutust merel, andes seega panuse ka merekeskkonna kaitsesse. Seetõttu on soovitatav rakendada selle sätteid võimalikult kiiresti.
(4)
Kalastamine merel on üks kõige ohtlikumatest elukutsetest, mistõttu on nõuetekohane väljaõpe ja kvalifikatsioon peamised vahendid õnnetusjuhtumite arvu vähendamiseks. Liikmesriikide kalalaevade laevapere liikmete pardale võtmine peaks igal juhul toimuma meresõiduohutust kahjustamata.
(5)
Kolmandate riikidega sõlmitud säästva kalapüügi partnerluslepingute (edaspidi „lepingud”) seisukohast on oluline, et liikmesriigi lipu all sõitvate kalalaevade laevapere liikmetel oleks nõuetekohane, lipuriigi poolt heaks kiidetud tunnistusega tõendatud kutsekvalifikatsioon, nii et neid oleks lepingutes sätestatud tingimuste alusel võimalik tööle võtta. Liikmesriigid peaksid konventsiooni rakendamisel tegema kõik jõupingutused selleks, et vältida rahvusvahelise ja liidu õiguse vastuolusid, sealhulgas igasugust võimalikku negatiivset mõju lepingute sõlmimisele ja rakendamisele. Lisaks tuleks asjaomaseid kolmandaid riike julgustada konventsiooni osaliseks saama.
(6)
Euroopa Parlament, nõukogu ja komisjon edendavad ohutust merel ja töökohal, samuti kalalaevade laevapere liikmete kutsekvalifikatsiooni täiustamist. Liit annab kalandussektoris väljaõppe korraldamiseks rahalist toetust, eelkõige Euroopa Kalandusfondi ning Euroopa Merendus- ja Kalandusfondi kaudu.
(7)
Konventsiooni lisa I peatüki reegel 7 käsitleb küsimusi, mis kuuluvad liidu ainupädevusse, nagu liidu eeskirjad kalalaevade teatavate kategooriate laevapere liikmete kutsekvalifikatsioonide tunnustamise kohta, ning mis mõjutavad aluslepingu sätteid ja liidu teisest õigust, eelkõige Euroopa Parlamendi ja nõukogu direktiivi 2005/36/EÜ (2) selles osas, mis puudutab liidu kodanikke, kellel on liikmesriigi või kolmanda riigi poolt väljastatud asjaomane tunnistus.
(8)
Liidust ei või saada konventsiooni osalist, sest üksnes riigid saavad olla konventsiooni osalised.
(9)
Mõned liikmesriigid ei ole veel saanud konventsiooni osalisteks, samal ajal kui teised juba on. Liikmesriike, kellel on oma lipu all sõitvaid kalalaevu, kelle sadamatesse võetakse vastu kõnealuse konventsiooni reguleerimisalasse kuuluvaid merekalalaevu või kellel on kalalaevade laevapere liikmete väljaõppeks ette nähtud koolitusasutusi ning kes ei ole veel konventsiooni osalised, kutsutakse saama konventsiooni osaliseks.
(10)
Senikaua kuni kõik liikmesriigid, kellel on oma lipu all sõitvaid kalalaevu, kelle sadamatesse võetakse vastu kõnealuse konventsiooni reguleerimisalasse kuuluvaid merekalalaevu või kellel on kalalaevade laevapere liikmete väljaõppeks ette nähtud koolitusasutusi, on saanud konventsiooni osaliseks, peaks iga konventsiooniosaline liikmesriik kohaldama konventsioonis ette nähtud paindlikke meetmeid, et tagada oma õigusaktide vastavus liidu õigusaktidele, eelkõige konventsiooni lisa I peatüki reeglist 10 tulenevate samaväärsete nõuete kehtestamise osas, et kooskõlastada konventsiooni kohaldamist direktiiviga 2005/36/EÜ.
(11)
Nendest liikmesriikidest, kes ei ole konventsiooni osalised, pärit võõrtöötajate kutsekvalifikatsioonide tunnustamisel kooskõlas direktiiviga 2005/36/EÜ peaks iga konventsiooniosaline liikmesriik tagama, et asjaomaste töötajate kutsekvalifikatsioone on hinnatud ja on leitud, et need vastavad konventsiooniga kehtestatud miinimumstandarditele.
(12)
Vastavalt Euroopa Liidu toimimise lepingu artikli 2 lõikele 1 peaks nõukogu seetõttu andma liikmesriikidele loa saada liidu huvides konventsiooni osaliseks,
ON VASTU VÕTNUD KÄESOLEVA OTSUSE:
Artikkel 1
Liikmesriikidele antakse luba saada 7. juulil 1995. aastal vastu võetud Rahvusvahelise Mereorganisatsiooni kalalaevade laevapere liikmete väljaõppe, diplomeerimise ja vahiteenistuse aluste rahvusvahelise konventsiooni osaliseks nende konventsiooni osade puhul, mis kuuluvad liidu pädevusse.
Konventsiooni artikli 4 kohaselt IMO peasekretärile oma tegevusest aru andes esitavad liikmesriigid vajaduse korral konventsiooni lisa I peatüki reeglile 10 viidates teabe asjaomaste siseriiklike sätete kohta, mis käsitlevad konventsiooniga hõlmatud kalalaevade laevapere liikmete kutsetunnistuste tunnustamist, võttes arvesse kvalifikatsioonide tunnustamist käsitlevates asjaomastes liidu õigusaktides sätestatud kohustusi.
Artikkel 2
Liikmesriigid, kellel on oma lipu all sõitvaid kalalaevu, kelle sadamatesse võetakse vastu kõnealuse konventsiooni reguleerimisalasse kuuluvaid merekalalaevu või kellel on kalalaevade laevapere liikmete väljaõppeks ette nähtud koolitusasutusi, ning kes ei ole veel konventsiooni osalised, püüavad võtta vajalikke meetmeid selleks, et anda mõistliku aja jooksul ja võimaluse korral hiljemalt 23. maiks 2017. IMO peasekretärile hoiule kõnealuse konventsiooniga ühinemise kiri. Komisjon esitab nõukogule hiljemalt 23. maiks 2018. aruande, milles analüüsitakse ühinemisega seotud edusamme.
Artikkel 3
Käesolev otsus on adresseeritud liikmesriikidele.
Brüssel, 18. mai 2015
Nõukogu nimel
eesistuja
M. SEILE
(1)  Euroopa Liidu Teatajas seni avaldamata.
(2)  Euroopa Parlamendi ja nõukogu 7. septembri 2005. aasta direktiiv 2005/36/EÜ kutsekvalifikatsioonide tunnustamise kohta (ELT L 255, 30.9.2005, lk 22).

Summary:
Merekalapüük turvalisemaks elukutseks
Merekalapüük turvalisemaks elukutseks
KOKKUVÕTE:
otsus (EL) 2015/799, millega antakse ELi riikidele luba saada kalalaevade laevapere liikmete väljaõppe, diplomeerimise ja vahiteenistuse aluste rahvusvahelise konventsiooni osaliseks
KOKKUVÕTE
MIS ON OTSUSE EESMÄRK?
              
Otsusega antakse ELi riikidele luba saada 1995. aastal vastu võetud ja 2012. aastal jõustunud kalalaevade laevapere liikmete väljaõppe, diplomeerimise ja vahiteenistuse aluste rahvusvahelise konventsiooni (STCW-F) osaliseks.
PÕHIPUNKTID
Rahvusvahelise Mereorganisatsiooni (IMO) rahvusvahelises STCW-F konventsioonis on sätestatud kalalaevade laevapere liikmete väljaõppe, diplomeerimise ja vahiteenistuse miinimumnõuded.
Nõuetele vastavad ELi riigid, kes ei ole veel konventsiooni osalised, peaksid sellega ühinema mõistliku aja jooksul, võimaluse korral hiljemalt 23. maiks 2017.
—
              See nõue kehtib ainult nende ELi riikide suhtes, kellel on kalalaevu (üldiselt pikkusega vähemalt 24 meetrit), kelle sadamaid kasutavad kalalaevad või kellel on meremeeste väljaõppeks ette nähtud koolitusasutusi.
            
—
              Konventsiooniga antakse IMO-le volitused kontrollida valitsuste meetmeid. Samuti peavad ELi riigid esitama teavet nõuete täitmise kohta, eelkõige seoses meremeeste pädevustunnistuste tunnustamisega.
            
—
Euroopa Komisjon esitab nõukogule hiljemalt 23. maiks 2018 aruande, milles analüüsitakse ühinemisega seotud edusamme ELi riikides.
            
—
              ELi riigid peaksid tegutsema oma võimaluste piires, et tagada konventsiooni ja ELi õiguse ühilduvus.
            
—
              Kolmandaid riike tuleks julgustada konventsiooni osaliseks saama.
MIS AJAST OTSUST KOHALDATAKSE?
              
Otsus jõustus 26. mail 2015.
TAUST
              
Merekalapüük on üks kõige ohtlikumatest elukutsetest, mistõttu peetakse nõuetekohast väljaõpet ja kvalifikatsiooni õnnetusjuhtumite arvu vähendamisel möödapääsmatuks.
STCW-F konventsiooniga kehtestati esimest korda rahvusvahelisel tasandil kalalaevade laevapere liikmete väljaõppe, diplomeerimise ja vahiteenistuse nõuded. Varem kehtestasid nõuded riikide valitsused, sageli arvestamata teistes riikides kehtivaid tavasid. Seetõttu on kasutusel vägagi erinevad normid ja menetlused.
STCW-F konventsioon on praegu läbivaatamisel, et seda ajakohastada, võtta arvesse praegust olukorda kalatööstuses ja kaasata osalistena rohkem riike. Ühtlasi viiakse konventsiooni ülesehitus läbivaatamise käigus kooskõlla olemasoleva rahvusvahelise meremeeste väljaõppe, diplomeerimise ja vahiteenistuse aluste konventsiooniga (STCW).
—
Merendusalane haridus ja koolitus
ÕIGUSAKT
            
Nõukogu 18. mai 2015. aasta otsus (EL) 2015/799, millega antakse liikmesriikidele luba saada Euroopa Liidu huvides Rahvusvahelise Mereorganisatsiooni kalalaevade laevapere liikmete väljaõppe, diplomeerimise ja vahiteenistuse aluste rahvusvahelise konventsiooni osaliseks (ELT L 127, 22.5.2015, lk 20 ja 21)
Viimati muudetud: 07.01.2016